Document ID: 31999D0606

ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Αυγούστου 1999
σχετικά με την ειδική χρηματοδοτική συμμετοχή της Κοινότητας στην εξάλειψη του καταρροϊκού πυρετού του προβάτου στη Βουλγαρία μέσω εκστρατείας εμβολιασμού στις μολυσμένες περιφέρειες
[κοινοποιηθείσα υπό τον αριθμό Ε(1999) 2835]
(1999/606/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2), και ιδίως το άρθρο 8,
Εκτιμώντας:
(1) ότι έχουν εμφανιστεί εστίες καταρροϊκού πυρετού του προβάτου στη Βουλγαρία στις περιφέρειες Burgas, Yambol και Haskovo· ότι ελήφθησαν μέτρα προστασίας με την απόφαση 1999/542/ΕΚ της Επιτροπής(3) για προστατευτικά μέτρα σχετικά με εισαγωγές ορισμένων ζώων από τη Βουλγαρία λόγω κρουσμάτων καταρροϊκού πυρετού του προβάτου·
(2) ότι η επιδημία δεν έπαψε να εξαπλώνεται μετά την εμφάνιση των πρώτων εστιών και ότι τα διαθέσιμα επιδημιολογικά δεδομένα δεν μας επιτρέπουν να αναμένουμε ότι θα πάψει η πρόοδος της·
(3) ότι πρέπει να αναχαιτιστεί η πρόοδος της επιζωοτίας αυτής εντός της ανατολικής αυτής ζώνης της Ευρώπης, διότι συνιστά απειλή για την Κοινότητα·
(4) ότι ο εμβολιασμός είναι το μόνο μέσο στο οποίο μπορούμε να καταφύγουμε για να καταπολεμήσουμε την εξάπλωση της επιδημίας· ότι, εξάλλου, ο εμβολιασμός παρέχει τη δυνατότητα να περιορίσουμε τη θνησιμότητα στις αγέλες της μολυσμένης περιοχής·
(5) ότι, συνεπώς, πρέπει να παρασχεθεί στήριξη στην προσπάθεια που έχει αναλάβει η Βουλγαρία για την εξάλειψη της ασθένειας, σύμφωνα με το άρθρο 8 της απόφασης 90/424/ΕΟΚ·
(6) ότι η Βουλγαρία υπέβαλε διάβημα στην Κοινότητα για την αγορά 100000 δόσεων εμβολίου·
(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Βουλγαρία δύναται να τύχει της χρηματοδοτικής συμμετοχής της Κοινότητας για την αγορά 100000 δόσεων εμβολίων κατά του καταρροϊκού πυρετού του προβάτου για επείγουσα εκστρατεία εμβολιασμού στις επαρχίες Burgas, Yambol και Haskovo.
Άρθρο 2
Η προβλεπόμενη στο άρθρο 1 χρηματοδοτική συμμετοχή χορηγείται υπό την επιφύλαξη ότι οι βουλγαρικές αρχές έχουν θέσει ή δεσμεύονται να θέσουν σε εφαρμογή τα ακόλουθα μέτρα στις επαρχίες που αναφέρονται στο άρθρο 1:
- κανονιστικές διατάξεις για να καταστεί υποχρεωτικός ο εμβολιασμός εντός της μολυσμένης περιμέτρου και στην περιφέρειά του. Η έκταση της ζώνης εμβολιασμού θα καθοριστεί συναρτήσει των γεωγραφικών και οικολογικών δεδομένων,
- καταγραφή των ιδιοκτητών αγελών ευπρόσβλητων ειδών (βοοειδών, αιγοπροβάτων),
- σήμανση των εμβολιασθέντων ζώων (προβάτων) με μέσο που να παρέχει τη δυνατότητα εύκολου εντοπισμού τους μεταγενέστερα,
- υλοποίηση ενημερωτικής εκστρατείας με προορισμό τους κτηνοτρόφους και τους κτηνιάτρους.
Άρθρο 3
Η χρηματοδοτική συμμετοχή της Κοινότητας καθορίζεται σε 100 % των δαπανών που πραγματοποιούνται για την αγορά του εμβολίου και για την μεταφορά του έως τη Βουλγαρία, με ανώτατο όριο 10000 ευρώ.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 27 Αυγούστου 1999.

Labels: 0
18
15
6